Diari Oficial de la Generalitat Valenciana


Sumari del DOGV 7137, del 23-10-2013 (2013/10388)

RESOLUCIÓ de 21 d'octubre de 2013, de la Conselleria d'Economia, Indústria, Turisme i Ocupació, per la qual s'establixen els servicis essencials mínims en ocasió de la vaga convocada en el sector de l'ensenyança en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7137

Data del DOGV
:   23-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10802


Data del document
:   21-10-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * vaga

RESOLUCIÓ de 21 d'octubre de 2013, de la Conselleria d'Economia, Indústria, Turisme i Ocupació, per la qual s'establixen els servicis essencials mínims en ocasió de la vaga convocada en el sector de l'ensenyança en l'àmbit de la Comunitat Valenciana. [2013/10350]  
Antecedents  
Vistos els escrits següents, amb entrada en la Direcció General de Treball, Cooperativisme i Economia Social de la Conselleria d'Economia, Indústria, Turisme i Ocupació:  
- Escrit presentat el dia 8 d'octubre de 2013, presentat per Vicent Maurí i Genovés, en representació del Sindicat de Treballadores i Treballadors de l'Ensenyament del País Valencià - Intersindical Valenciana, pel qual s'informa l'autoritat laboral de la convocatòria d'una vaga que afectarà tots els funcionaris i treballadors dependents de totes les administracions educatives i de les universitats, tant el PAS laboral, PAS funcionari, PDI laboral i PDI funcionari, i que afectarà també tots els treballadors docents i no docents de l'ensenyança sostinguda totalment o parcialment amb fons públics, monitors de menjador i altres activitats en centres públics i privats concertats, personal d'atenció educativa o assistencial externalitzat, personal de les escoles dependents de l'Administració local, i personal de titularitat municipal, amb servici externalitzat. La vaga tindrà lloc durant la jornada del dia 24 d'octubre de 2013. Començarà a les 00.00 hores i acabarà a les 24 hores del dia esmentat.  
  
  
- Escrit presentat el dia 8 d'octubre de 2013 per Daniel Matoses Climent, en representació de la Central Sindical Independent i de Funcionaris CSIF - Comunitat Valenciana, pel qual s'informa l'autoritat laboral de la convocatòria de vaga en l'àmbit nacional, que afectarà tots els empleats públics del sector de l'ensenyança, que es realitzarà el dia 24 d'octubre de 2013 des de les 00.00 fins a les 23.59 hores.  
  
- Escrit presentat el dia 11 d'octubre de 2013 per Miguel Ángel Vera Mora, en representació de CCOO PV, i per Guillermo Martí Peris, en representació de FETE-UGT, pel qual s'anuncia la convocatòria d'una vaga general que afectarà totes les activitats exercides per funcionaris públics docents de les administracions públiques educatives establits dins de l'àmbit geogràfic i jurídic espanyol, incloent-hi el personal funcionari dependent de les administracions educatives en l'exterior, i que afectarà, per tant, tots els empleats públics de l'Administració educativa de l'Estat, Administració educativa de la comunitat autònoma, Administració local, Administració educativa en el servici exterior i universitats públiques. Igualment, afecta tots els treballadors docents i no docents de l'ensenyança sostinguda totalment o parcialment amb fons públics, monitors de menjador i altres activitats en centres públics i privats concertats, personal d'atenció educativa o assistencial externalitzat i personal de les escoles dependents de l'Administració local. La vaga s'efectuarà el dia 24 d'octubre de 2013, des de les 00.00 fins a les 24 hores. Per a aquells treballadors i treballadores de centres amb jornades especials podrà començar a les 02.00 hores del dia 23 fins a les 08.00 hores del dia 25 d'octubre de 2013.  
  
- També ha tingut entrada l'escrit de convocatòria de vaga en la Delegació del Govern a la Comunitat Valenciana, presentat per Laureano Bárcena Ortiz, en representació d'ANPE Comunitat Valenciana, que afectarà tot el personal contractat i personal funcionari del sector docent, dependent d'administracions educatives, i la resta de personal de l'Administració que desitge adherir-s'hi.  
També s'ha tingut coneixement de les convocatòries de vaga de caràcter estatal següents:  
- Convocatòria de vaga de la Federació d'Ensenyança de la Unió Sindical Obrera (FEUSO), que afectarà les activitats laborals i funcionarials exercides pels treballadors i empleats públics (independentment del tipus de relació jurídica que tinguen: funcionaris, laborals, estatutaris, interins, discontinus i/o temporals) i privats de les empreses i organismes establits dins de l'àmbit geogràfic i jurídic de l'Estat espanyol.  
  
- Convocatòria de la Federació de Sindicats Independents d'Ensenyança (FSIE), de vaga en el sector d'empreses d'ensenyança privada sostingudes totalment o parcialment amb fons públics i empreses d'atenció a persones amb discapacitat que tinguen subscrit concert educatiu amb les administracions de tot el territori de l'Estat espanyol, que afectarà tots els docents de les dites empreses, docents de tots els seus nivells educatius i no docents, i s'efectuarà el dia 24 d'octubre de 2013 des de les 00.00 fins a les 24.00 hores.  
  
Fonaments jurídics  
  
Primer. La competència per a establir les mesures necessàries per al funcionament del servici públic, establida en l'article 10 del Reial Decret Llei 17/1977, de 4 de març, correspon al Consell de la Generalitat Valenciana i, per delegació, a la Conselleria d'Economia, Indústria, Turisme i Ocupació, segons els decrets 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat; 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, i d'acord amb el que establixen els articles 28.2, i 149.1.7. de la Constitució Espanyola i l'article 51.1 de l'Estatut d'Autonomia de la Comunitat Valenciana, aprovat per la Llei Orgànica 1/2006, de 10 d'abril, així com l'article 2n, 1 del Reial Decret 4105/1982, de 29 de desembre, i el seu annex I sobre transferències de funcions i servicis de l'Administració de l'Estat a la Generalitat Valenciana en matèria de treball.  
  
Segon. S'ha de conjugar l'atenció dels servicis públics amb l'exercici del dret de vaga que, amb la qualificació de fonamental, instituïx la nostra Constitució en l'article 28.2, tal com ha assenyalat la important Sentència del Tribunal Constitucional, de 8 d'abril de 1981, desplegada posteriorment, entre altres, per les sentències 26 i 33/81, 51 i 53/86, 27/89 i 43/90, en concordança amb el Reial Decret Llei 17/1997, de 4 de març. En conseqüència, només s'ha de limitar el dret de vaga en la justa i estricta mesura per al manteniment dels servicis públics, i l'autoritat laboral podrà acordar les mesures necessàries per a assegurar-ne el funcionament.  
En la mesura que la destinatària i creditora dels servicis afectats per la vaga és la comunitat sencera i si estos són al mateix temps essencials per a esta, el seu exercici no pot imposar el sacrifici dels interessos dels destinataris dels esmentats servicis, entenent que el dret de la comunitat a estes prestacions és prioritari respecte del dret de vaga, sense que, d'altra banda, la consideració d'un servici com a essencial signifique la supressió d'este dret per als treballadors ocupats en este servici, sinó només l'adopció de les garanties necessàries per al seu manteniment. S'assenyala finalment que si la vaga ha de mantindre una capacitat de pressió suficient com per a aconseguir els seus objectius davant de l'empresa, en principi destinatària del conflicte, no ha de ser-li afegida la pressió addicional del dany innecessari que patix la comunitat com a usuària dels servicis públics.  
  
Tercer. D'acord amb doctrina constitucional reiterada, el caràcter essencial d'un servici ho és no tant per la naturalesa de l'activitat que es realitza, sinó per la dels interessos a la satisfacció dels quals es dirigix la prestació de què es tracta, i han de ser essencials els béns i interessos satisfets perquè el servici siga essencial, la qual cosa ens situa, com s'ha assenyalat, en el lliure exercici dels drets fonamentals i de les llibertats públiques i en el lliure gaudi dels béns constitucionalment protegits, que, en l'àmbit en què es concreta esta resolució, es traduïx en el que disposa l'article 27 de la Constitució Espanyola, sobre dret a l'educació i el seu desplegament en la Llei Orgànica 8/1985, de 3 de juliol, reguladora del Dret a l'Educació. A més, l'article 49 obliga els poders públics a realitzar una política de previsió, tractament, rehabilitació i integració de les persones amb deficiències físiques, sensorials i psíquiques. Finalment, també l'article 39 de la Constitució garantix la protecció social, econòmica i jurídica de la família.  
  
Quart. La classe i nombre de treballs que hagen de realitzar-se per a cobrir els drets i llibertats que el servici satisfà, i el tipus de garanties que ha d'adoptar-se, no poden determinar-se de manera apriorística, sinó després d'una valoració i ponderació dels béns i/o drets afectats, de l'àmbit personal, funcional o territorial de la vaga, de la seua duració i la resta de circumstàncies que concorren per a aconseguir el major equilibri entre el dret de vaga i aquells altres béns que el mateix servici essencial satisfà. (Sentència del Tribunal Superior de Justícia de Madrid de 12.11.1997, núm. 1147/1997).  
En este sentit la Sentència de la Sala Tercera del Tribunal Suprem, de 15 de gener de 2007, ha incidit en l'exigència de motivació en les resolucions que fixen els servicis mínims, i ha assenyalat que esta mateixa ha de concretar-se fins a arribar a les circumstàncies singulars de la convocatòria de què es tracte. També la Sentència de 10 de novembre de 2010, de la Secció Sèptima de la Sala Contenciosa Administrativa del mateix tribunal, ha incidit en esta exigència, en major grau quan es reforcen servicis mínims establits en sentències anteriors, i en l'exigència de distingir en l'establiment de servicis mínims les peculiaritats dels diversos dies i hores que concorren en una mateixa convocatòria.  
  
Quint. En el present cas, la vaga tindrà lloc durant una jornada lectiva completa.  
L'exercici del dret de vaga per mitjà de la present convocatòria afecta un altre dret fonamental, com és el d'educació, bé jurídic també protegit. En este sentit, este últim no pot veure's interromput totalment per mitjà del tancament generalitzat dels centres, la qual cosa suposaria la prevalença absoluta d'un dret sobre un altre.   
En l'anàlisi sobre els servicis essencials mínims a establir, cal partir del fet que els centres han de romandre oberts en el seu horari habitual, sense que l'Administració educativa o les empreses que gestionen centres privats d'ensenyança puguen determinar un tancament absolut per part dels seus responsables durant les parades, que seria antijurídic, i això, a més, per a garantir el dret dels usuaris a acudir als centres, que no pot ser-los impedit, i també el dels treballadors que puguen no seguir les parades. Per este motiu, no és possible assimilar el dia de la vaga amb un dia festiu als efectes de la fixació dels servicis mínims a exercir. El contrari suposaria la prevalença absoluta del dret de vaga sobre els interessos, també constitucionalment protegits, dels usuaris del servici.   
  
A més, l'obertura dels centres, amb el consegüent i ineludible accés dels usuaris menors d'edat, incloent-hi xiquets/es de molt curta edat, pot ocasionar una situació de perill en relació amb estos, que són especialment vulnerables, de manera que es requerix especial atenció i cuidada vigilància per raó de la seua seguretat, la qual cosa suposa un tret particular de la present convocatòria, que en altres podria no donar-se per tractar-se d'usuaris majors d'edat amb autonomia personal.   
Tampoc es pot oblidar la general afectació a la societat en general pels problemes derivats de la conciliació de la vida familiar i laboral, de manera que ha de conjugar-se el dret de vaga amb el dret al treball dels pares, tal com sosté la Interlocutòria de la Sala Contenciosa Administrativa del Tribunal Superior de Justícia de la Comunitat Valenciana, de 19 de juny de 2002, dictada com a conseqüència de la suspensió de l'Orde de la Conselleria d'Economia, Hisenda i Ocupació, de 13 de juny de 2002, per la qual s'establien els servicis essencials mínims per a la vaga general convocada per al dia 20 de juny de 2002.   
  
A causa de l'exigència d'obertura de tots els centres, amb el consegüent accés dels menors, els pares dels quals tenen dret a conciliar la seua vida familiar i laboral, amb la consegüent situació de perill en relació amb la seguretat dels alumnes, derivada de la falta de vigilància o d'atenció sobre estos, es considera imprescindible la prestació d'uns servicis mínims consistent en la presència física en els centres de part de les persones responsables, per a evitar qualsevol tipus d'alteració o incident no desitjat.   
A més, han de garantir-se estos servicis essencials en totes les etapes educatives de l'ensenyança: Infantil, Primària i Secundària Obligatòria, en les quals els alumnes són menors d'edat, i per descomptat en l'educació especial, per les característiques personals dels alumnes, d'especial vulnerabilitat, en congruència amb el deure de vigilància que competix a l'Administració educativa sobre els menors que concorren als centres escolars.  
Quant a la fixació concreta del nombre de persones responsables, que hauran d'exercir els servicis mínims necessaris per a satisfer els interessos que han de ser protegits, de manera que es garantisca tant el dret de vaga com els drets a treballar dels pares i dels alumnes a la seua pròpia seguretat, l'anàlisi ha de centrar-se en l'aspecte quantitatiu del nombre d'alumnes que habitualment acudixen als centres, perquè no és possible predir quants d'ells assistiran a classe el dia de la vaga. La ràtio d'alumnes per aula se situa actualment en un màxim de 30 en Educació Infantil i Primària i 36 en Educació Secundària, per la qual cosa este serà el patró màxim per a discernir quina ha de ser la presència mínima de professionals per a atendre la necessitat de seguretat dels alumnes o les incidències que es plantegen en els centres, sense pretendre cobrir l'activitat lectiva habitual.  
En primer lloc, ha de ser fixada la presència d'una persona responsable en cada centre, en la figura d'un membre de l'equip directiu, imprescindible per a l'atenció i resolució de les incidències que puguen sorgir.  
En els centres d'Infantil i Primària, que agrupen xiquets de poca edat, des de 3 fins a 12 anys, es considera necessària la presència mínima d'un professor per etapa, amb un mínim d'un professor per cada sis unitats. Això es justifica en el nombre d'alumnes que es podria arribar a atendre, que, com s'ha mencionat, encara que resulta difícil de predir, i que podria ascendir en cada etapa educativa a un màxim de 9 unitats en Infantil i 18 en Primària, en els centres que compten amb tres unitats en cada nivell, la qual cosa multiplicada per la ràtio actual, encara que el nombre d'alumnes disminuïsca significativament per la vaga, dóna un nombre excessiu per a ser atés per un únic professor, per la qual cosa s'ha de considerar establir el límit d'un professor per cada sis unitats que, suposant sis vegades més que l'atenció habitual, no resulta raonable superar.  
En els centres de Secundària Obligatòria, amb xiquets des de 12 fins a 16 anys, amb major grau d'autonomia, es considera necessària la presència d'un professor per etapa, amb un mínim d'un professor per cada vuit unitats. Si bé el nombre d'alumnes a atendre, seguint la motivació realitzada en el cas anterior de l'Educació Infantil i Primària, també pot ser certament elevat, i inclús un poc superior, perquè la ràtio és major, cal valorar la major maduresa d'estos alumnes, per la qual cosa s'amplia a vuit el mínim d'unitats en les que ha d'haver un professor.  
  
En els centres específics d'educació especial, a causa dels motius ja assenyalats i de la particularitat afegida del fet que agrupa alumnes clarament vulnerables, la prestació de servicis mínims haurà de ser realitzada per un educador per cada cinc unitats.  
Finalment, en els centres d'ensenyança o educació amb internat s'ha de garantir addicionalment que es prestaran els servicis propis dels dies festius, perquè el contrari podria suposar una situació de desemparament per als xiquets.  
Pels motius exposats, es considera necessari l'exercici de servicis mínims per part d'un membre de l'equip directiu, i d'un professor per etapa, amb un mínim d'un professor cada sis unitats en Infantil-Primària i cada vuit en Secundària Obligatòria, i un per cada cinc educadors en l'ensenyança especial, perquè es considera que és l'única manera de garantir, tant el dret de vaga, com els drets a treballar dels pares i dels alumnes a la seua pròpia seguretat.   
Sext. Si bé la continuïtat del servici ha de quedar assegurada durant la vaga, l'establiment dels servicis mínims ha de realitzar-se amb un criteri restrictiu, sense pretendre aconseguir el nivell de funcionament habitual, i haurà d'existir una raonable adequació o proporcionalitat entre la protecció de l'interés de la comunitat i la restricció imposada a l'exercici del dret de vaga, entre els sacrificis que s'imposen als vaguistes i els que patisquen els usuaris (SSTC 51/86, 53/86, i 123/90, entre altres).  
De tot el que s'ha assenyalat, es conclou que en l'adopció de les mesures necessàries per a assegurar-ne el funcionament, segons establix el paràgraf segon de l'article 10 del Real Decret 17/1977 mencionat, ha de conjugar-se l'atenció dels servicis essencials per a la comunitat amb l'exercici del dret de vaga dels treballadors per a la defensa dels seus interessos, per la qual cosa este s'ha de limitar en la justa i estricta mesura per al manteniment del dit servici, manteniment que implica únicament la prestació dels treballs necessaris per a la cobertura mínima dels drets, llibertat o béns que el mateix servici satisfà, però sense aconseguir el nivell de rendiment habitual, ni assegurar el seu funcionament normal, de manera que el Tribunal Constitucional establirà que els servicis mínims afecten la part de l'activitat que es jutja no susceptible d'interrupció per a no danyar irremeiablement els drets fonamentals, les llibertats públiques i els béns protegits constitucionalment; este objectiu es considera complit amb el nivell de servicis mínims establit en la present resolució.  
  
Sèptim. Considerant el que s'ha assenyalat més amunt, la vulnerabilitat dels menors afectats en els casos esmentats, la incidència en la societat en general i tenint en compte, així mateix, que en la fixació dels servicis mínims no s'ha d'impedir ni menyscabar l'exercici del dret de vaga, s'han fixat servicis mínims amb la finalitat de fer compatible el dret de vaga dels treballadors i el dret de la comunitat al servici prestat.  
  
Octau. En la present resolució s'han complit totes les prescripcions legals de caràcter general, així com les específiques reguladores de la matèria concreta,  
El conseller d'Economia, Indústria, Turisme i Ocupació resol:  
  
Primer  
Als efectes previstos en l'apartat 2n de l'article 10é del Reial Decret Llei 17/1977, de 4 de març, i disposicions concordants, es determinen les mesures necessàries per a assegurar els servicis essencials mínims que hauran de ser prestats pel personal afectat mentres dure la situació de vaga, en els termes que s'especifiquen a continuació:   
1. En tots els centres, en cada torn haurà d'haver-hi un membre de l'equip directiu, excloent-ne activitats lectives.   
2. En els centres d'Educació Infantil i Ensenyança Primària: addicionalment al que establix l'apartat anterior, un professor per cada etapa educativa, amb un mínim d'un professor per cada sis unitats.  
  
3. En els centres d'Educació Secundària Obligatòria: un professor per cada etapa educativa, amb un mínim d'un professor per cada vuit unitats, addicionalment al que establix l'apartat primer.  
4. En els centres específics d'educació especial, un educador d'educació especial, per cada cinc unitats; addicionalment al que establix l'apartat primer.  
5. En els centres d'ensenyança o educació amb internat, a més dels servicis establits en els apartats anteriors per a supòsits idèntics, es prestaran els servicis propis dels dies festius.  
Als servicis competents de la Conselleria d'Educació, Cultura i Esport, oït el Comité de Vaga, correspondrà l'aplicació d'estos servicis, que hauran de prestar-se amb els mitjans personals estrictament necessaris per a assegurar la seua prestació en condicions de màxima seguretat, i les parts es responsabilitzaran del compliment d'estos servicis essencials mínims.  
  
Segon  
El que disposen els apartats anteriors d'esta resolució no suposarà cap limitació dels drets que la normativa reguladora de la vaga reconega al personal en la dita situació no empleat en la cobertura dels servicis mínims establits, ni tampoc afectarà la tramitació o efectes de les peticions que motiven la vaga.  
  
Tercer  
Cal notificar la resolució als servicis competents de la Conselleria d'Educació, Cultura i Esport, al Comité de Vaga i a la Subdelegació del Govern.  
  
Quart  
La present resolució tindrà efectes immediats des de la data que es notifique a les parts interessades.  
  
Amb la notificació s'advertirà a les parts el dret que els assistix de recórrer contra la present resolució davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposa la Llei 29/1998, de 13 de juliol, reguladora de la Jurisdicció Contenciosa Administrativa, dins del termini dels 10 dies hàbils següents a la notificació, en la forma prevista en els articles 115 i següents de la mencionada llei.  
  
València, 21 d'octubre de 2013.- El conseller d'Economia, Indústria, Turisme i Ocupació, p. d. f. (R 27.12.2012), el director general de Treball, Cooperativisme i Economia Social: Rafael Miró Pascual.